
Innledning

Jeg kom til yoga via meditasjon. Som tenåring ble jeg nysgjerrig på meditasjon etter å ha sett en kvinne på TV fortelle at hun trengte mindre søvn fordi hun mediterte. Jeg ble besnæret av tanken om å få mer våkentid til å gjøre alt jeg ville. En gutt på skolen hadde lært å meditere av foreldrenes guru i India. Han innviet meg i meditasjon med guruens mantra – amaram ham madhuram ham, som betyr «jeg er udødelig, jeg er lykksalig». Vi hadde blitt kjent på en fest, der vi var festens eneste vegetarianere og oppdaget vår felles interesse i det store spørsmålet om hva som gjør et menneske lykkelig. At meditasjon og yoga er nært beslektet med filosofi og åndelig søken, visste jeg ikke før jeg oppdaget at mange i hans meditasjonsgruppe ønsket mer enn å dempe stress. De ønsket indre fred.

Da jeg var 19 år, reiste jeg til meditasjonssenteret i Himalaya. Jeg ville prøve en meditativ livsstil på fulltid. Foreldrene mine advarte mot guruer som misbrukte disiplene sine seksuelt og økonomisk og sektledere som ledet folk til masseselvmord eller drepte følgerne sine, slik man hørte om flere ganger i media på 1980-tallet. Jeg var bestemt på å følge med på guruen med en blanding av åpenhet og kritisk sans, for en guru er ikke bare en lærer, men også en person med autoritet og makt.

Jeg oppdaget allerede den første dagen på meditasjonssenteret at det å sitte rakrygget på gulvet i meditasjon var krevende. Mens andre satt med bena pent korslagt, var ryggen min krum og knærne nærmest oppunder ørene. Jeg kastet meg med på yogatimen grytidlig neste morgen for å få kroppen mer medgjørlig. Meditasjonssenteret lå i fjellene, 1200 meter over havet, det var vinter og 10 grader i rommet, og jeg hadde ennå ikke rukket å omstille meg til et nytt klima og en ny livsstil. Det svartnet for meg allerede i den første runden av solhilsen da jeg skulle strekke armene opp og lene meg langt tilbake, og jeg sank sammen på gulvet. Yogalæreren plasserte meg i et hjørne hvor jeg måtte hvile til vi kom til øktens avsluttende sittende og liggende øvelser. Hadde jeg ikke vært så ambisiøs og heller lyttet til kroppen, hadde jeg neppe besvimt. Jeg visste ikke noe den gangen om å lytte til kroppens signaler eller moderere øvelsene.

Fysisk yoga var en nødvendighet for at jeg skulle bli mykere og sterkere slik at jeg kunne sitte godt i meditasjon. Det tok meg nesten 10 år før jeg begynte å like den fysiske yogaen, og enda lenger før jeg klarte å sanse kroppen fra innsiden. I utgangspunktet gjorde jeg ikke yoga for å kjenne kroppen, men for å meditere og overskride kroppen. Vi kalte det å transcendere. I Norge i dag snakker vi ofte om hvordan yoga kan gi utøveren bedre kontakt med kropp og følelser, og at dette er viktig for yogaens terapeutiske effekt både fysisk og psykisk. Men på meditasjonssenteret i India var kroppsbevissthet et skjellsord, for målet med både yoga og meditasjon var kun åndelig innsikt. Gradvis ble jeg mykere og sterkere, og kunne etter hvert sitte mer stødig og komfortabelt. De avanserte øvelsene, som å legge bena bak hodet eller balansere på hendene med kroppen rett ut i vinkel, har aldri vært noe for meg. Likevel kalte jeg meg selv yogi allerede etter denne første reisen til India. Yoga, lærte jeg, er nemlig ikke først og fremst en fysisk praksis. Yoga er en tilstand, en tilstand av enhet med alt omkring. Og jeg ble fortalt at en yogi er en som søker denne tilstanden.

Yoga er et sanskrit [1] ord. I den store klassiske sanskritordboken til Monier Monier-Williams finner man over 40 ulike oversettelser av ordet yoga. Det kan være forvirrende med alle de ulike betydningene. Ordet har blitt brukt på ulike måter i dagligtale og i ulike tekster opp gjennom historien. Noen av de gamle betydningene inspirerer yogautøvere i dag og er relevante for denne boken. Yoga kan bety forening, forbindelse, metode og virkemiddel. Sanskrit er det gamle indoeuropeiske språket som de hellige indiske skriftene er skrevet på. Språket har felles røtter med mange av de europeiske språkene, slik som norsk og engelsk. Ordet yoga er for eksempel beslektet med det engelske ordet yoke, som betyr å spenne til slik man spenner en kjerre til en hest, og det norske ordet åk, bæreredskapet man spenner over skuldrene.

I yogamiljøet i dag knytter vi oss særlig til to forklaringer av opphavet til ordet yoga. Den ene roten av yoga betyr å binde sammen, mens den andre betyr konsentrasjon. Disse to ordforklaringene blir forbundet med hvert sitt store filosofiske system. Yoga i betydning av å binde sammen eller forene knyttes til det indiske filosofiske systemet som heter advaita vedanta, som er det jeg enkelt vil kalle indisk enhetsfilosofi. Dette systemet har trolig hatt størst utbredelse gjennom tidene, og har hatt en kontinuerlig popularitet siden 800-tallet. Yoga i betydning av konsentrasjon knyttes til systemet som heter klassisk yoga. Det kalles også Pātanjala-yoga, som betyr Patanjalis yogafilosofi og er basert på Patanjalis korte verk, Yogasūtra, som ble skrevet mellom 200 og 500 etter vår tidsregning (evt.). Ingen av disse to filosofiene handler om yoga som fysisk praksis eller omtaler yoga som et sett med fysiske kroppsstillinger. Klassisk yoga handler om yoga som en meditasjonspraksis og prosess, der askese og selvransakelse er sentrale elementer. I advaita vedanta innebærer yoga både prosessen å tøyle sansene og rette oppmerksomheten innover i seg selv,  samt den åndelige tilstanden av frigjøring hvor yogien erkjenner sin enhet med universets urgrunn. På den ene siden er yoga en praksis og en prosess, på den andre siden er yoga en tilstand. Dette spenningsforholdet finner vi igjen i hvordan vi tenker om den fysiske yogaen i dag. Yoga er helt åpenbart noe man gjør, men likevel handler yoga ikke primært om å gjøre, men om å være. Yogaens paradoks er at yoga er både middelet og målet, både aktivitet og ro.

Siden slutten av 1800-tallet har mange åndelige lærere, filosofer og også noen akademikere kombinert de to viktige filosofiske systemene og vevet dem inn i hverandre. Sammen utgjør de nå det filosofiske rammeverket for den fysiske yogaen som India har overlevert til Vesten i vår tid. Den nye kombinasjonsfilosofien, der Yogasūtra blir tolket i lys av advaita vedanta, er både den åndelige læren mange indiske guruer og yogamestre formidler, og noe vestlige utøvere henter inspirasjon fra. I kapitlet om yoga som livsvei (rāja-yoga) lærer du mer om yoga som en meditativ livsvei og om konsentrasjonsprosessen som skal lede til ekstase. I kapitlet om kunnskapens yoga (jnāna-yoga) utdyper jeg hva som legges i yoga i betydningen av å binde sammen og individets forening med Altet.

Ifølge advaita vedanta-tradisjonen kan yogatilstanden nås gjennom innsikt (jnāna) og meditasjon (dhyāna). I India praktiserte jeg de to yogaformene jnāna-yoga (kunnskapsyoga) og dhyāna-yoga (meditasjonsyoga). Yoga kan bety metode eller frigjøringsvei når vi binder ordet sammen med ulike praksiser. Kunnskapsyoga er veien til åndelig frigjøring som går via innsikt. Meditasjonsyoga bruker meditasjon som verktøy. På meditasjonssenteret praktiserte vi også andre yogametoder. Jeg praktiserte karma-yoga, den egoløse handlingens vei, ved å rengjøre lysestakene i meditasjonssalen. I dette uegennyttige arbeidet skulle jeg lære å tilsidesette egne lyster og ego. Noen praktiserte bhakti-yoga, «hjertets yoga», også kalt hengivenhetens vei, ved å synge hymner på sanskrit og hindi en time om dagen samt ved å vise hengivenhet til guruen. Den fysiske yogaen, som kalles yogāsana eller yogastillinger, var et hjelpemiddel til alle de andre yogaene. Ved å holde kroppen sterk, sunn, bevegelig og smertefri gjennom å foredle og kanalisere energien samt puste dypt og kontrollert, skulle vi få kroppen til å støtte sinnet til fordypning i meditasjon, selvinnsikt, hengivenhet til noe større og egoløse handlinger som kunne tjene fellesskapet.

Den fysiske yogaen er utvilsomt den mest utbredte yogaformen i Vesten i dag, med alle de ulike yogastilene og klassene som man kan bli kjent med på treningssentre, yogastudioer, helsehus og spahoteller. Derfor handler den første delen av boken om den fysiske yogaen, dens ulike uttrykk og dens prinsipper. Vi ser på hvordan pusten brukes både i fysisk yoga og i meditasjon, og på yogaens mer esoteriske energilære, som mange utøvere lar seg inspirere av. I den andre delen av boken tar vi for oss de ulike tradisjonelle yogaveiene: kunnskapens yoga, hjertets yoga og handlingens yoga. Millioner av utøvere praktiserer disse yogaveiene i India og andre steder i verden, og vi finner elementer av disse tradisjonelle yogaveiene integrert i undervisningen av fysisk yoga i dag. Disse små fragmentene av kunnskapens, hjertets og handlingens yoga viser den fysiske yogaens tilknytning til de åndelige frigjøringsmetodene som er en del av yoga i en større forstand. Hvis vi løsriver den fysiske yogaen fra den åndelige rammen, kan yoga lett bli en form for gymnastikk. Samtidig kan yogastillingene, pusteøvelsene og meditasjon utvilsomt praktiseres uten at man er åndelig interessert. Man trenger ikke å tro på noe eller fordype seg i østlig filosofi for å ha utbytte av yoga. Fysisk yoga kan brukes til stressreduksjon, som et verktøy til bedre helse, og som en hjelp til økt konsentrasjon for å få bedre prestasjoner i idrett, studier og arbeidslivet. Den fysiske yogaens anvendelse og virkninger blir omtalt mot slutten av boken.

Yoga er full av motsetninger. Yoga er en disiplinær praksis, både fysisk og mentalt. Samtidig er yoga en tilstand – av ro og harmoni. I yoga søker utøveren indre, åndelig frigjøring. Samtidig er en del yogautøvere bundet av faste rutiner, ytre dogmer eller autoriteter. Lærerne snakker om åndelig frigjøring og indre frelse. Samtidig utøver mange guruer kontroll på en manipulerende og undertrykkende måte. Yogaen ble opprinnelig utviklet av menn for menn. I dag er 70 prosent av dem som utøver fysisk yoga, kvinner. Yoga er åndelig. Samtidig er yoga trosnøytral, og kan praktiseres med helt verdslige og dagligdagse hensikter.

I India lærte jeg at den opprinnelige yogaen handlet om å tøyle sanser og begjær samt å samle oppmerksomheten. Yoga var i første rekke en meditasjonspraksis. Å være yogi var å leve asketisk med et ulidenskapelig forhold til verden og dedikere seg til dypere selverkjennelse. Dette står i kontrast til den store menyen av yoga i vår moderne verden, hvor det tilbys sjokolademeditasjon, nakenyoga, partneryoga og kurs i yoga og vinsmaking. Yoga er ikke bare noe som gjennom tiden er i kontinuerlig forandring, men også noe som har stor spennvidde i dag. I bredden av yoga finner vi både det asketiske og det sanselige, både undertrykkelse av kroppslige impulser og arbeid for økt kroppsbevissthet, både verdensfornektelse og livsbejaelse. Yoga er bevegelse, og yoga er i bevegelse. Vi kan ikke fastslå at ett uttrykk for yoga eller én tidsperiodes yoga er «den egentlige yogaen».

Yoga knyttes ofte til hinduismen fordi man i mange religiøse retninger som faller inn under samlebetegnelsen hinduisme, praktiserer en form for yoga. Noen vil tenke at yoga er en utpreget hinduistisk praksis. Men yoga har alltid vært ikke-sekterisk. Allerede i middelalderen nevner yogatekster at yoga kan praktiseres av muslimer, buddhister og jainer, av hvem som helst, uavhengig av religiøs tro og tilhørighet. Det finnes også yogaformer som er tilknyttet andre religioner. Mindfulness er et eksempel på buddhistisk yoga, og det er også enkelte meditasjoner, visualiserings- og energiøvelser som blir praktisert av tibetanske buddhistmunker. Kundalini-yoga, som siden 1960-tallet har vært en av de mest utbredte fysiske yogastilene internasjonalt, er nært forbundet med sikhismen.

Yoga er omgitt av både myter og vitenskap. Teknikkene er erfaringsbaserte og empiriske, de blir praktisert av den enkelte. Det finnes ikke krav til objektivitet i yoga, slik vitenskapen har. Den som anvender yogaens teknikker, vil oppleve selv hva de kan gi, og dette er en personlig indre erfaring. Da Svatmarama på 1400-tallet gjorde de gamle asket-yogienes fysiske stillinger tilgjengelige for allmenheten i sin Hatha-yoga pradīpikā, hevdet han at stillingene hadde en gunstig effekt på helsen. Dagens utøvere er også opptatt av øvelsenes helsevirkning, men få tror på Svatmaramas utsagn om at man ved å legge pannen på knærne får smale hofter, blir kvitt fordøyelsesplager og overvinner alle sykdommer. Yogaen hadde i utgangspunktet ingen vitenskapelig fagtradisjon ut fra et vestlig perspektiv. Øvelsenes effekt har blitt beskrevet ut fra utøvernes erfaringer og antakelser – og trolig i noen tilfeller ut fra deres ønsketenkning. Siden vitenskapen vokste frem på slutten av 1800-tallet, har det vært en trend å prøve å beskrive yoga vitenskapelig. I den indiske frigjøringskampens sak på slutten av 1800-tallet og begynnelsen av 1900-tallet presenterte nasjonalistiske yogautøvere yoga som en vitenskap for å gi yoga og den indiske kulturarven tyngde og troverdighet. De fysiske øvelsene, meditasjonsteknikkene og energilæren ble fremstilt som en del av den gamle indiske vitenskapen.

Meditasjonsteknikkene er deler av større filosofiske systemer hvor teknikk, erkjennelse og verdensforståelse har en indre logisk sammenheng. De fysiske øvelsene og deres effekt blir satt i sammenheng med den indiske helhetsmedisinen ayurveda, som forklarer dem ut fra sin referanseramme. At yogateknikkene og praksisen tilhører systemer som har en egen indre sammenheng, gjør dem kunnskapsbaserte samtidig som de er erfaringsbaserte. For inderne har den kunnskapsbaserte sammenhengen vært tilstrekkelig for å kalle yoga vitenskapelig, selv om yoga ikke er vitenskapelig ut fra vårt vestlige perspektiv. Lærere og yogabokforfattere har noen ganger forsøkt å forklare øvelser med terminologi fra vestlig medisin og anatomi, slik at de blir satt i en vestlig referanseramme. Terminologien og forklaringene er ikke tilstrekkelig for å dokumentere øvelsene vitenskapelig, og heller ikke beretninger om personer som har fått hjelp av yoga. I yogamiljøet brukes ofte det som kalles anekdotisk bevisførsel – at man bruker enkeltpersoners opplevelse som belegg for å si hva øvelsene hjelper mot. Noen ganger kan det være yogaen som har gitt effekten, mens andre ganger er det et tilfeldig sammenfall der andre faktorer har forårsaket pasientens bedring. En øvelse kan ha én effekt på én person, og en annen på en annen. Yoga kan også gi effekt av andre årsaker enn det utøveren antar. Utøveren kan for eksempel anta at bestemte øvelser påvirker visse kjertler og derfor bedrer hormonbalansen, mens det viser seg å være det rolige tempoet og avspenningen i yogaøkten som påvirker hormonbalansen fordi utøverens stress reduseres. Påstander om yogaens helseeffekt kan gjerne ha noe for seg, selv om mye ennå ikke er dokumentert.

Mens myter er uforenelige med vestlig vitenskap, har yogaen en tradisjon hvor myter, idealer og positiv tenkning kan ha en verdsatt betydning både fordi de påvirker sinnet, og fordi de oppmuntrer til praksis. I Vesten vil vi i dag kanskje tenke at det kan virke som den store yogamesteren B.K.S. Iyengar (uttales: Ajengar) tar en smule hardt i når han i registeret i sin yogaklassiker fra 1966 skriver at det å stå på hodet kan lindre eller kurere blant annet blodmangel, åreknuter, forstoppelse, lavt blodtrykk, hukommelsessvikt, ryggplager, forkjølelse, epilepsi, diabetes, diaré, plattfot, impotens, søvnløshet, nyreproblemer, astma, migrene og magesår. Yogamesteren Swami Sivananda – som for øvrig også var lege – gikk så langt som å kalle det å stå på hodet for et universalremedium. [2] Yogamestrenes utsagn inspirerte mange i India til å gjøre yoga til en daglig praksis, og mange har utvilsomt blitt styrket av treningen. Men hodestående, som mestrene regnet som «kongen av yoga», har blitt detronisert i USA etter at kiropraktorer og leger kom med et varsko i pressen etter å ha mottatt yogautøvere som hadde fått nakkeskader etter å ha stått feil eller for lenge på hodet. Hverken Sivananda eller Iyengar hadde vitenskapelig belegg for sine påstander om helseeffekten av yogaøvelsene de lærte bort. Noen virkninger kan de ha opplevd selv eller blant sine elever, og noe kan ha vært effekter de har antatt at øvelsene har fordi øvelsene stimulerer visse kroppsområder. Utøvere har ofte vært opptatt av yogaens helseeffekter i lys av tidens trender. Yogabøkene fra 1950- og 1960-tallet reflekterer at man på den tiden var opptatt av hormonenes påvirkning på helsen. På 1990-tallet var yogamiljøet opptatt av å tilskrive yoga en effekt på kondisjonen, fordi man på den tiden var spesielt opptatt av kondisjonen som faktor for god helse.

I nyere tid har det blitt gjort tilstrekkelig mange vitenskapelige studier av yoga og meditasjon etter vestlig aksepterte kriterier til at dagens yoga- og meditasjonsutøvere kan ha seriøse dialoger med leger ut fra en vestlig referanseramme. Samtidig har mange leger og terapeuter blitt nysgjerrige på den indiske rammen for yoga som et sett av såkalte «mind-body-teknikker». Mangel på felles referanseramme er en vanlig utfordring når vi som er fra én kultur, skal prøve å forstå et fenomen eller et budskap fra en annen kultur. Vi bruker vår forståelse og vår logikk til å prøve å forstå yoga, til tross for at yoga kanskje bedre kan la seg forklare innenfor en indisk forståelsesramme hvor de indiske filosofiske systemene og ayurveda er mer naturlige rammer. Til tross for en kulturell avstand kan de nye vestlige forklaringsmodellene kanskje tjene som en bro når de bekrefter gyldigheten av de indiske konklusjonene om øvelsenes nyttevirkning. Kanskje får vi mer tillit til yogienes gamle kunnskap om at sakte pust kan forlenge livet, når vi nå med vitenskapelig belegg kan se at yoga med sin sakte pust og avspenning kan redusere risiko for stressbaserte sykdommer.

Jeg vil i denne boken fokusere på hvordan yoga forstås som praksis. Siden yoga er en praksis, vil jeg ikke primært lene meg på akademikerne for å få fagkunnskap om yoga, selv om jeg forankrer mye av denne boken til eldre og nyere studier av yogaens grunntekster. De som i hovedsak kan fortelle oss om yoga, er utøverne av yoga. Jeg ble ikke bedt om å skrive denne boken bare fordi jeg har magistergrad i filosofi med indisk filosofi som spesialområde, men vel så mye fordi jeg har bakgrunn som dedikert yogautøver siden 1989. Gjennom egen erfaring, gjennom å ha hatt yoga som yrke i en årrekke, gjennom å arrangere kurs og yogafestivaler hvor jeg inviterer inn lærere fra ulike tradisjoner og skoler, har jeg fått en bred kjennskap til yogaens ulike uttrykk i Vesten i dag. Den indre yogaen praktiserte jeg dag og natt i de åtte årene jeg bodde i India. Der fikk jeg inspirasjon og innsikt, og der fikk jeg også se på nært hold og ta et oppgjør med noe av yogatradisjonens negative sider: maktmisbruk og manglende etikk. At yogatradisjonen har noen uheldige sider, tar ikke bort den overordnede gleden og nytten millioner av utøvere verden over har ved å bruke yogaens verktøy – og det forringer heller ikke betydningen av yoga som en indre vei.





cover.jpg
UNIVERSITETSF










